અંતરાએ પાંચ જ મિનિટમાં મિટિંગ્સ અને કોલ્સની યાદી આપી અને એ ચાલી ગઈ. ગુલાલે મેઈલ ઓપન કર્યું. એમા મલ્હારનો પણ મેઈલ હતો.રાતે સાડા ત્રણ વાગે મલ્હારે એને મેઈલ કર્યો હતો. એનો મતલબ એ થયો કે ગુલાલની યાદમાં એને પણ ઊંઘ નહોતી આવતી. ગુલાલે ફટાફટ એ ઓપન કર્યો. મેઈલ લેટર એકદમ કોરો હતો. મલ્હારે લેટરના ખૂણામાં નીચે એના નામ સિવાય એક પણ શબ્દ નહોતો લખ્યો. ગુલાલ વિચારવા લાગી. ગમે તે હોય છોકરામાં સ્ટાઈલ તો છે. એણે કંઈ જ ના કહીને ઘણું બધું કહી દીધું હતું. આ પત્રનો જવાબ હવે કેવી રીતે આપવો એ વિચારી રહી હતી. થોડાક જ થિંકિંગ પછી એણે કોરા કાગળનો જવાબ કોરા કાગળથી આપવાનું પસંદ કર્યુ. એણે તરત જ કંપોઝ બોક્સમાં માત્ર એનું નામ લખીને સેન્ડ પર એન્ટર મારી દીધું. પણ એને ખબર નહોતી કે આ એન્ટર મારીને એ સાઇબર ક્રાઇમની વ્હાઇટ ગુનાખોરીની દુનિયામાં એન્ટર થઈ ચૂકી હતી.